14. Výročná správa o ľudských právach vo svete v roku 2008 a politika EÚ v tejto oblasti (
- Pred začiatkom hlasovania:
Hartmut Nassauer
(DE) Vážený pán predsedajúci, v mene skupiny Európskej ľudovej strany (kresťanských demokratov) a európskych demokratov by som vás chcel podľa článku 151 ods. 1 a 3 požiadať, aby ste pozmeňujúci a doplňujúci návrh 45a, ktorý predložila Skupina Aliancie liberálov a demokratov za Európu, zamietli ako neprípustný, pretože sa zaoberá vyhlásením, ktoré urobil pápež Benedikt, a to z nasledujúcich dôvodov. Po prvé, k vyhláseniu prišlo v roku 2009, kým správa sa zaoberá porušovaním ľudských práv, ku ktorým prišlo v roku 2008. Tento pozmeňujúci a doplňujúci návrh teda nemení a nedopĺňa text, ktorý meniť a dopĺňať má. Po druhé, tento pozmeňujúci a doplňujúci návrh pápežove vyhlásenia porovnáva s tými najhoršími formami porušovania ľudských práv, uplatňovaním trestu smrti, porušovaním ľudských práv v Číne a prípadmi mučenia všade na svete. Takéto porovnanie je cynické a odhaľuje cynickú neúctu k obetiam porušovania ľudských práv na celom svete.
(potlesk)
Po tretie, je to také neuveriteľné očierňovanie, taká neuveriteľná diskriminácia pápeža, že skupina ALDE sa s tým pokojne môže stotožňovať, ale Európsky parlament sa s tým za žiadnych okolností stotožňovať nemôže.
(hlasný potlesk)
Predsedajúci
Vážené dámy a páni, oboznámim vás so stanoviskom právnych služieb predsedu Európskeho parlamentu, pretože v súlade s naším rokovacím poriadkom sa to s ním samozrejme konzultovalo.
Daniel Cohn-Bendit
(FR) Vážený pán predsedajúci, len som chcel pánovi Nassauerovi adresovať jednu právnu poznámku, a to že pápež nepočíta roky, lebo on počíta večnosť.
Predsedajúci
Prosím, prosím ... Právne služby túto vec dôkladne preskúmali z technického hľadiska, z hľadiska spomenutých prvkov, z hľadiska obsahu a z hľadiska obdobia, na ktoré sa správa vzťahuje.
Podľa stanoviska právnych služieb je pozmeňujúci a doplňujúci návrh prípustný a predseda Európskeho parlamentu zaujíma to isté stanovisko. Preto rozhodujúce bude výlučne stanovisko pána Pötteringa. Takže, je mi ľúto, pán Nassauer, ale pozmeňujúci a doplňujúci návrh je prípustný.
- Pred hlasovaním o odseku 25:
Raimon Obiols i Germà
Vážený pán predsedajúci, len chcem upozorniť na aktualizáciu informácií, pretože text odsudzuje zatknutie sudánskeho predstaviteľa, ktorého už prepustili.
Alexander Graf Lambsdorff
(DE) Vážený pán predsedajúci, pán Nassauer, právo na sebaurčenie je ľudským právom a to zahŕňa aj sexuálne sebaurčenie. V tomto zmysle to bolo aktuálne už v roku 2008 a príslušné vyjadrenia boli mimoriadne nešťastné.
Prečítam pozmeňujúci a doplňujúci návrh 2 nahlas. Ide na jednej strane o vecné spresnenie a na druhej strane o trochu vyváženejšie znenie:
"Zdôrazňuje dôležitosť presadzovania sexuálnych a reprodukčných zdravotných práv ako základnej podmienky akéhokoľvek úspešného boja proti HIV/AIDS, ktorý spôsobuje nesmierne straty, pokiaľ ide o ľudské životy, a nesmierne škody, pokiaľ ide o hospodársky rozvoj, pričom postihuje najmä najchudobnejšie regióny sveta; odsudzuje vyhlásenia pápeža Benedikta XVI., z ktorých vyplýva, že používanie kondómu by dokonca mohlo viesť k zvýšeniu rizika nákazy; zastáva názor, že tieto vyhlásenia vážne ohrozia účinnosť boja proti HIV/AIDS;". Zvyšok pozmeňujúceho a doplňujúceho návrhu zostáva nezmenený.
(potlesk od ľavice)
Hartmut Nassauer
(DE) Vážený pán predsedajúci, pozmeňujúci a doplňujúci návrh neznie tak bezočivo ako pôvodný text, ale skutočnosti zostávajú nezmenené. Ústny pozmeňujúci a doplňujúci návrh preto odmietame.
(Ústny pozmeňujúci a doplňujúci návrh nebol prijatý.)
Po ukončení hlasovania o pozmeňujúcom a doplňujúcom návrhu 16:
Christopher Beazley
Vážený pán predsedajúci, prepáčte, že vás prerušujem vo vedení schôdze, ale pochopil som, že pozmeňujúci a doplňujúci návrh 16 bol v skutočnosti zamietnutý, a vy ste napriek tomu oznámili, že bol prijatý. Mohli by ste túto situáciu vyjasniť?
Predsedajúci
Áno, prepáčte, bolo to prerieknutie. Väčšina naozaj hlasovala proti. Je dobré, že ste na to upozornili, ale služby aj tak už moju chybu opravili.
Ďakujem za poznámku.
